***Projekts 090320***

**KRĪZES VADĪBAS PADOMES**

 **SĒDES PROTOKOLS**

**1.§**

**Informācija par aktuālo situāciju saistībā ar COVID-2019 infekcijas izplatību un atbildīgo institūciju veiktajiem un plānotajiem pasākumiem**

*(……………)*

1. Pieņemt zināšanai veselības ministres, Neatliekamās medicīniskās palīdzības dienesta un Slimību profilakses un kontroles centra sniegto informāciju par aktuālo situāciju saistībā arCOVID-2019 infekcijas izplatību un atbildīgo institūciju veiktajiem un plānotajiem pasākumiem.

2. Veselības ministrijai, atbilstoši epidemioloģiskās situācijas attīstībai, turpināt īstenot Krīzes vadības padomes 2020.gada 4.februāra sēdē (KVP 04.02.2020. sēdes protokols Nr.1), 2020.gada 25.februāra sēdē (KVP 25.02.2020. sēdes protokols Nr.2) un 2020.gada 2.marta sēdē (KVP 02.03.2020. sēdes protokols Nr.3) nolemto, kā arī šādus papildus pasākumus:

2.1. sniedzot informāciju sabiedrībai, aktualizēt jautājumu par ieteikumiem izvērtēt nepieciešamību doties ārpus Latvijas, kā arī stingri rekomendēt nedoties uz vīrusa skartajām teritorijām, ņemot vērā to, ka pastāv iespēja ievest infekciju Latvijā,  inficēt ģimenes locekļus, paziņas un cilvēkus, ar kuriem kontaktējas, īpaši vecāka gadagājuma.

2.2. vispārējas rekomendācijas iedzīvotājiem ievietot e-veselības portāla pacienta darba vietā, kā arī nosūtīt, izmantojot Valsts ieņēmumu dienesta Elektroniskās deklarēšanas sistēmu un Ceļu satiksmes un drošības direkcijas informācijas sistēmu.

3. Atbalstīt Veselības ministrijas priekšlikumu, atsaucoties uz epidemioloģiskās situācijas attīstību, aicināt tūroperatoriem izvērtēt iespēju pārcelt ceļojumu uz vīrusa skartajām teritorijām laiku vai mainīt ceļojuma galamērķi.

4. Izglītības un zinātnes ministrijai sadarbībā ar Veselības ministriju, ņemot vērā koronovīrusa skarto valstu pieredzi, nodrošināt šādus pasākumus:

4.1. pirms skolēnu brīvlaika nodrošināt informācijas no izglītības iestāžu audzēkņu vecākiem par skolēnu brīvlaika pavadīšanas vietu ār saņemšanu un apkopošanu;

4.2. epidemioloģiskai situācijai pasliktinoties, lemt par skolēnu mācību gada pagarināšanu vīrusa izplatības mazināšanai vai skolēnu brīvlaika pārcelšanu.

5. Ārstniecības iestādēm apkopot informāciju par sniegtajiem veselības aprūpes pakalpojumiem COVID-19 apstiprinātām personām un personām ar aizdomām par COVID-19 infekciju, kā arī neiekasēt pacienta līdzmaksājumus COVID-19 diagnostikā un ārstēšanā valsts apmaksātās veselības aprūpes sistēmas ietvaros. Ārstniecības iestādām rēķinus, tai skaitā pacientu līdzmaksājumiem, iesniegt Nacionālajam veselības dienestam, kas veic ar COVID-2019 infekcijas saistīto nozares izdevumu uzskaiti. Veselības ministrijai iesniegt Ministru kabinetā finanšu pieprasījumu no valsts budžeta programmas 02.00.00 “Līdzekļi neparedzētiem gadījumiem”.

6. Slimību profilakses un kontroles centram sniegt informāciju Centrālajai vēlēšanu komisijai par epidemioloģiskās drošības riskiem Rīgas pašvaldību vēlēšanu rīkošanā.